## El Museu de les Ciències organitza una jornada gratuïta sobre astrofotografia amb motiu de la segona edició del concurs ‘AstroCiutat. L’univers en imatges’

*** Este divendres 12 de setembre, a partir de les 19:30 hores, se celebra la taula redona ‘Davall un mateix cel. Planifica, dispara i protegix la lluentor de les estreles’, en l’Auditori Santiago Grisolía
* A més, tindrà lloc l’entrega dels premis i la inauguració de l’exposició de les 10 imatges guanyadores del concurs ‘AstroCiutat’**

El Museu de les Ciències organitza este divendres 12 de setembre una jornada especial i gratuïta sobre astrofotografia que inclou una trobada amb experts en este camp, la inauguració d’una exposició i una observació astronòmica amb telescopis, a més de l’entrega de premis de la segona edició del concurs ‘AstroCiutat. L’univers en imatges’ convocat per la Ciutat de les Arts i les Ciències.

A partir de les 19:30 hores, tindrà lloc la taula redona ‘Davall un mateix cel. Planifica, dispara i protegix la lluentor de les estreles’, en l’Auditori Santiago Grisolía del Museu de les Ciències, una activitat de lliure accés fins que es complete l’aforament.

La trobada serà moderada pel fotògraf Jesús Manuel García Flores i en esta participaran professionals com Antoni Cladera, cofundador de PhotoPills; Daniel Ruano, director comercial de Foto Ruano, i Antonia Varela, presidenta de la Fundació Starlight. La taula redona abordarà temes tan importants com la planificació precisa, com traure el màxim partit a l’equip fotogràfic i serà, alhora, una oportunitat per a reflexionar junts sobre com cuidar eixe cel estrelat que tant ens inspira.

En este diàleg obert, s’abordaran aspectes clau com la planificació de sessions nocturnes, l’ús eficient de l’equip fotogràfic i els reptes tècnics que planteja capturar el cel estrelat. Ferramentes digitals a l’abast de qualsevol aficionat, consells pràctics sobre càmeres i òptiques, i experiències de camp serviran per a guiar tant iniciats com fotògrafs amb més recorregut.

Després de la taula redona, se celebrarà l’entrega dels premis de la segona edició del concurs ‘AstroCiutat. L’univers en imatges’ i la inauguració de l’exposició de les 10 imatges guanyadores, en el carrer Menor del Museu de les Ciències. Al concurs s’han presentat treballs procedents del territori nacional i internacional i, enguany, ha comptat amb la marca SONY com a nou patrocinador, a més de l’empresa valenciana FotoAstro González. El projecte compta, a més, amb el suport de l’Associació Valenciana d’Astronomia i l’Associació Astronòmica d’Aras de los Olmos.

**Observació amb telescopis**

A causa de les condicions meteorològiques previstes per a demà divendres, es cancel·la l'observació astronòmica nocturna.

Fecha: 11/09/2025